
 Selam alejkum we rahmetullahi we berakatuhu,  

Čitala sam mnogo textova vezano za mahreme, ali imam jedno pitanje čiji odgovor se ne nalazi u tim textovima, pitala sam na nekim stranicama … ali nigdje ne nađoh odgovor na moju dilemu. Nadam se da s Allahovom pomoći ćete mi Vi razriješiti tu dilemu. ZNAM da su muž i njegov sin-koji nije moj sin mahremi ali ŠTA se dešava sa tim sinom kad muž prestane biti muž-bilo razvodom ili smrću muža, da li taj dječak-sutra mladić je mahrem meni, tj. da li ga smatram kao svojim sinom u smislu da smijem skinuti maramu, da ga smijem zagrliti/poljubiti kao sina … Allah vas nagradio na odgovoru!


* 
* 
* 
* 
* 
* 
* 

 
JE LI MAHREM SIN MUŽA

Alejkumusselam ve rahmetullahi ve berekatuhu.


Odgovor na ovo pitanje se nalazi u 22. kur’anskom ajetu sure En-Nisa.


Ženin mahrem je svaka osoba koja tu ženu trajno za sva vremena ne može oženiti, izuzev muža koji joj je mahrem jer je sa njom u braku.


A od osoba koje se ubrajaju u mahreme je i sin (druge žene) od muža.


On ostaje mahrem i nakon razvoda braka između njegovog oca i te žene ili nakon smrti njegovog oca.


Dokaz za ovo su riječi Uzvišenog: “I ne ženite se ženama kojima su se ženili očevi vaši – a što je bilo, biće oprošteno; to bi, uistinu, bio razvrat, gnusoba i ružan put”. (En-Nisa, 22)


Ajet ukazuje da je zabranjeno oženiti ženu koju je bio ženio otac, znači nakon što otac prekine sa njom bračni odnos, svejedno razvodom ili se razvrgne njihov ***[brak](https://pitajucene.com/search/Brak/questions/ "Pretraži pitanja o braku")*** njegovom smrću.


Prema tome, taj dječak (sin od tvog muža) je tebi mahrem za sva vremena, pred njim je dozvoljeno da otkriješ one dijelove tijela kao i pred svakim drugim mahremom, s tim da on tebi nije poput sina niti ga možeš takvim tretirati.


Ve billahi tevfik.


Na pitanje odgovorio dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")*** – zijad-ljakic.com


